กทม.เสนอตัวทำรถไฟฟ้าสายสีส้ม
กทม.เสนอตัวทำรถไฟฟ้าสายสีส้ม ตัดหน้า สนข. มาร์คมอบสุเทพพิจารณา 1 เดือน
8 ก.พ. 2553

กทม.เสนอตัวทำรถไฟฟ้าสายสีส้ม ตัดหน้า สนข. มาร์คมอบสุเทพพิจารณา 1 เดือน
นายธีระชน มโนมัยพิบูลย์ รองผู้ว่าราชการกรุงเทพมหานคร (กทม.) เปิดเผยว่า ได้เสนอต่อที่ประชุมคณะกรรมการจัดระบบการจราจรทางบก (คจร.) ที่มีนายอภิสิทธิ์ เวชชาชีวะ นายกรัฐมนตรี เป็นประธาน ว่า หากมีการยกเลิกโครงการรถไฟฟ้าส่วนต่อขยายสายสีเขียว จากสนามกีฬาแห่งชาติ-พรานนก ระยะทาง 7.7 กม.ซึ่งทับซ้อนกับเส้นทางสายสีส้ม จากตลิ่งชัน-มีนบุรี ระยะทาง 37.5 กม. ตามที่สำนักงานนโยบายและแผนการขนส่งและจราจร (สนข.) ตั้งข้อสังเกต ดังนั้นกทม.จะขอดำเนินการสายสีส้มแทน สนข. 
นายธีระชน กล่าวว่า สำหรับรถไฟฟ้าส่วนต่อขยายสายสีเขียว จากหมอชิต-สะพานใหม่ กทม.ขอยืนมติเดิมของคณะรัฐมนตรีปี 2551 ที่มอบหมายให้ กทม.เป็นผู้ดำเนินการออกแบบ วางระบบราง การติดตั้งอาณัติสัญญาณและระบบเชื่อมต่อ ส่วนการรถไฟฟ้าขนส่งมวลชนแห่งประเทศไทย (รฟม.) จะเป็นผู้ดำเนินการด้านงานโยธา 
ทั้งนี้ นายกรัฐมนตรีได้ตั้งคณะอนุกรรมการขึ้นมาพิจารณาและสรุปแนวทางการดำเนินการ โดยมีนายสุเทพ เทือกสุบรรณ รองนายกรัฐมนตรี เป็นประธาน โดยจะใช้เวลาในการพิจารณา 1 เดือน 
นอกจากนี้ ที่ประชุมได้มีมติให้ท้องถิ่นสามารถสร้างระบบรอง ทั้งโมโนเรลและไลท์เรลได้ แต่ไม่ให้ทับซ้อนแผนแม่บทระยะยาว  20 ปี ซึ่ง กทม.มีแผนจะดำเนินการระบบโมโนเรล  2 สาย คือเส้นทางยมราช-กทม.2 (ดินแดง) และเส้นทางเอกมัย-ซ.ทองหล่อ-ม.รามคำแหง 2 โดยทางนายกรัฐมนตรีอนุมัติให้ กทม.ดำเนินการได้ เพราะไม่ทับซ้อนกับแผนแม่บท 10 ปีแรกแต่อย่างใด ดังนั้น กทม.จึงสามารถดำเนินการได้ทันที